Neuvoston asetuksen N:o 17 19 artiklan 3 kohdan mukainen tiedonanto hakemuksesta puuttumattomuustodistuksen tai poikkeuksen saamiseksi EY:n perustamissopimuksen 81 artiklan 3 kohdan nojalla (Asia COMP/C2/38.014 - IFPI "simulcasting") (ETA:n kannalta merkityksellinen teksti)



Virallinen lehti nro C 231 , 17/08/2001 s. 0018 - 0021



Neuvoston asetuksen N:o 17(1) 19 artiklan 3 kohdan mukainen tiedonanto hakemuksesta puuttumattomuustodistuksen tai poikkeuksen saamiseksi EY:n perustamissopimuksen 81 artiklan 3 kohdan nojalla (Asia COMP/C2/38.014 - IFPI "simulcasting") (2001/C 231/04) (ETA:n kannalta merkityksellinen teksti) I ILMOITUS 1. Marraskuun 16 päivänä 2000 kansainvälinen äänilevyteollisuuden liitto (IFPI) pyysi asetuksen N:o 17 4 artiklan mukaisesti komissiota myöntämään EY:n perustamissopimuksen 81 artiklan 3 kohdan nojalla puuttumattomuustodistuksen tai vaihtoehtoisesti poikkeusluvan vastavuoroiselle mallisopimukselle (jäljempänä "vastavuoroinen sopimus"), jonka osapuolina ovat äänilevytuottajien yhteisvalvontajärjestöt. Sopimuksen tarkoituksena on helpottaa kansainvälisten lisenssien myöntämistä radio- ja televisioyhtiöille, jotka haluavat samanaikaisesti lähettää Internetin kautta yhden kanavan ja maksuttomien lähetysten radio- ja/tai televisiosignaaleihin sisältyviä äänityksiä noudattaen asetuksia, joissa määrätään lähetyksistä (jäljempänä "rinnakkaislähetys"). 2. Kesäkuun 21 päivänä 2001 IFPI toimitti muutetun toisinnon vastavuoroisesta sopimuksesta. Muutoksen johdosta Euroopan talousalueella (ETA) toimivat rinnakkaislähetystoiminnan harjoittajat voivat hakea ja saada usean maan kattavan lisenssin miltä tahansa ETA:ssa toimivalta yhteisvalvontajärjestöltä rinnakkaislähetykseen allekirjoittaneiden alueille. 3. IFPI teki ilmoituksen useiden yhteisvalvontajärjestöjen puolesta, jotka hallinnoivat äänilevy-yhtiöasiakkaidensa lähetys- ja esitysoikeuksia. II OSAPUOLET IFPI 4. IFPI on kansainvälinen toimialajärjestö, joka on perustettu Sveitsissä ja jonka päätoimipaikka sijaitsee Lontoossa. Sen jäseninä on monia äänilevy- ja musiikkivideotuottajia. Äänilevy- ja musiikkivideotuottajat ovat kansallisten yhteisvalvontajärjestöjen jäseniä. Kyseiset järjestöt hoitavat jäsentensä puolesta tekijänoikeuksia ja lähioikeuksia, joiden laillisia omistajia jäsenet ovat. 5. IFPI toimitti ilmoituksen äänilevytuottajien yhteisvalvontajärjestöjen puolesta. Järjestöt ovat sopimuspuolia, mutta IFPI itse ei ole sopimuspuoli, koska sillä ei ole valtuuksia kerätä tuloja jäsentensä puolesta. Äänilevytuottajajäsentensä kansainvälisenä edustajana IFPI auttoi yhteisvalvontajärjestöjä laatimaan järjestelyt, jotka ovat ilmoituksen kohteena. Yhteisvalvontajärjestöt 6. Alun perin ilmoitetun mallisopimuksen osapuolina on 40 äänilevytuottajien yhteisvalvontajärjestöä Länsi- ja Itä-Euroopasta, Aasiasta, Pohjois-Amerikasta, Latinalaisesta Amerikasta, Australiasta, Uudesta-Seelannista ja Etelä-Afrikasta. Muutoksen ilmoittamisajankohtana sopimuksen oli allekirjoittanut 11 yhteisvalvontajärjestöä. IFPI ilmoittaa komissiolle, kun muut järjestöt allekirjoittavat muutetun sopimuksen. 7. Yhteisvalvontajärjestöjen tärkein tehtävä on hallinnoida lähetyksiin ja julkisiin esityksiin liittyviä äänilevytuottajajäsenten oikeuksia. Tähän sisältyy jäsenten äänitysten tekijänoikeuksien lisensointi käyttäjille, käyttömaksujen määrittely, rojaltien periminen ja jakaminen, tekijänoikeusmateriaalin käytön valvonta ja tarvittaessa jäsenten oikeuksien toteutumisen valvonta. III TUOTTEET/PALVELUT 8. Asia koskee seuraavia palveluja: a) oikeuksien hallinnointipalvelut; b) rinnakkaislähetysoikeuksien lisensointi. IV ILMOITETTU SOPIMUS Soveltamisala 9. Digitaalitekniikan ja maailmanlaajuisen tietoverkon ansiosta yleisradiopalvelun harjoittajat, jotka perinteisesti toimivat kansallisesti tai alueellisesti rajoitettujen aluelisenssien nojalla, voivat käyttää yhteisvalvontajärjestöjen hallinnoimia äänityksiä maailmanlaajuisesti lähettämällä ohjelman samanaikaisesti digitaalisen Internet-verkon kautta. Osapuolten mukaan vastavuoroisen sopimuksen tarkoituksena on helpottaa usean maan kattavan lisenssin myöntämistä tälle toiminnalle. 10. Tavallisesti yhteisvalvontajärjestöillä on oikeus myöntää lisenssejä äänitteiden käyttämiseksi ainoastaan kansallisesti. Sen vuoksi oikeus rinnakkaislähetykseen, johon liittyy signaalien lähettäminen useissa maissa, ei kuulu yhteisvalvontajärjestöjen radio- ja televisioyhtiöille nykyisin myöntämien lisenssien piiriin. Osapuolten mukaan vastavoroisen sopimuksen tarkoituksena on helpottaa uuden lisenssimuodon luomista. 11. Ilmoitetun vastavuoroisen sopimuksen tarkoituksena on luoda puitteet, joilla varmistetaan tuottajien oikeuksien tehokas hallinnointi ja suojelu maailmanlaajuisen Internet-käytön yhteydessä. Se antaa yhteisvalvontajärjestöille mahdollisuuden myöntää keskitettyjä lisenssejä, jotka ovat voimassa kaikissa maissa, joissa paikallisten tuottajien yhteisvalvontajärjestö on vastavuoroisen sopimuksen osapuoli. Tällä tavalla rinnakkaislähetystoiminnan harjoittajilla tulee olemaan helppo vaihtoehto käytettävänään sen sijaan että niiden täytyisi hankkia lisenssi paikalliselta järjestöltä jokaisessa maassa, jossa niiden Internet-lähetyksiä kuunnellaan. Jälkimmäinen vaihtoehto pysyy kuitenkin harjoittajien käytettävissä. 12. Vastavuoroista sopimusta on määrä soveltaa koeluonteisesti vain yhden vuoden ajan, minkä jälkeen tarkastellaan sen luonnetta, soveltamisalaa ja toimintaa. Sopimuksen muutettu toisinto tuli voimaan 1 päivänä kesäkuuta 2001, ja sen voimassaolo päättyy 31 päivänä toukokuuta 2002. Sisältö 13. Vastavuoroisessa sopimuksessa määrätään, että kukin yhteisvalvontajärjestö voi myöntää (jäsentensä teosten osalta) muille sopimuspuolina oleville yhteisvalvontajärjestöille oikeuden (ilman yksinoikeutta) valtuuttaa rinnakkaislähetykset tai (tarvittaessa) vaatia oikeudenmukaista korvausta alueellaan. Kukin vastavuoroisen sopimuksen osapuoli tekee kahdenväliset sopimukset yksittäin ja erikseen toisten osapuolten kanssa vastavuoroisen mallisopimuksen ehtojen mukaisesti. 14. Vastavuoroisen sopimuksen nojalla kukin yhteisvalvontajärjestö voi: a) yksinoikeutta koskevassa tapauksessa valtuuttaa joko omissa nimissään tai oikeudenhaltijan nimissä toisen sopimuspuolen ohjelmistoon kuuluvien äänitysten rinnakkaislähetyksen ja korvausta vaadittaessa periä kyseiset korvaukset, vastaanottaa kaikki rahasummat, jotka on maksettava korvauksina tai vahingonkorvauksina, sekä kuitata edellä mainitut summat; b) periä kaikki lisenssimaksut valtuutuksista ja vastaanottaa kaikki rahasummat, jotka on maksettava korvauksina tai vahingonkorvauksina valtuuttamattomista rinnakkaislähetyksistä; c) panna vireille (yhteistyössä muiden sopimuspuolina olevien yhteisvalvontajärjestöjen kanssa) joko omissa nimissään tai kyseisen oikeudenhaltijan nimissä, pyynnöstä ja erityisen suostumuksen saatuaan oikeusmenettelyn laittomasta rinnakkaislähetyksestä vastuussa olevaa henkilöä tai yritystä taikka hallintoviranomaista tai muuta viranomaista vastaan. Kaupalliset ehdot 15. Vastavuoroisessa sopimuksessa ei käsitellä kaupallisia ehtoja. Niistä on sovittava käyttäjän ja yhteisvalvontajärjestöjen kesken ja niihin kuuluvat perittävien rojaltien tai maksujen taso. Asianmukaisen rojaltitason laskenta kuuluu siis kunkin yhteisvalvontajärjestön tehtäviin. 16. Vastavuoroisessa sopimuksessa määrätään, että yhteisvalvontajärjestöjen ja yleisradiopalvelun harjoittajien väliset rojaltikiistat ratkaistaan kansallisen sovittelumenettelyn mukaisesti, jos sellainen on olemassa. Jos kansallista sovittelumenettelyä ei ole tai se ei todennäköisesti ole riittävä, osapuolet saattavat asian kansainvälisen sovitteluelimen käsiteltäväksi (esimerkiksi WIPO:n sovittelu- ja mediakeskus). Muutos 17. Alun perin ilmoitetun sopimuksen mukaan yhteisvalvontajärjestö pystyi myöntämään kansainvälisen rinnakkaislähetyslisenssin ainoastaan niille yleisradiopalvelun harjoittajille, joiden signaalit olivat peräisin järjestön omasta maasta. Tämä tarkoitti sitä, että ETA:n yleisradiopalvelun harjoittajan oli pyydettävä omassa maassaan toimivalta tuottajan yhteisvalvontajärjestöltä lisenssiä usean maan kattaviin rinnakkaislähetyksiin. 18. Komission kanssa käytyjen neuvottelujen seurauksena IFPI ilmoitti 21 päivänä kesäkuuta 2001 vastavuoroiseen sopimukseen tehdystä muutoksesta, jonka mukaan yleisradiopalvelun harjoittajat, joiden alkuperäiset signaalit ovat peräisin ETA:sta, voivat pyytää usean maan kattavaa rinnakkaislähetyslisenssiä miltä tahansa ETA:ssa toimivalta yhteisvalvontajärjestöltä. 19. Kyseinen määräys (3 artiklan 1 kohdan - vastavuoroinen valtuutus hallinnoida - uusi alakohta) kuuluu seuraavasti: Sen estämättä, mitä edellisessä kohdassa määrätään, kukin sopimuspuoli sopii, että 2 artiklassa viitattu oikeus rinnakkaislähetyksiin sen omasta maasta ja sen omaan maahan myönnetään ilman yksinoikeutta mille tahansa Euroopan talousalueella (ETA) toimivalle sopimuspuolelle niiden yleisradiopalvelun harjoittajien osalta, joiden signaalit ovat peräisin ETA:sta. Epäselvyyksien välttämiseksi kullakin yleisradiopalvelun harjoittajalla, jonka signaali on peräisin ETA:sta, on oikeus hakea usean maan kattavaa rinnakkaislähetyslisenssiä miltä tahansa ETA:ssa toimivalta sopimuspuolelta. V OSAPUOLTEN VÄITTEET 20. Osapuolten mukaan vastavuoroisen sopimuksen tavoitteena on: - tarjota perusta äänitteiden lailliselle käytölle koko maailmassa ja luoda laillisuuden kulttuuri Internetiin, - tarjota tehokkain ja toimivin tapa tuottajien oikeuksien käyttämiseksi usean maan kattavasti, - tarjota joustava ratkaisu, jota voidaan muokata markkinoiden kehityksen mukaan, - varmistaa, että tuottajat säilyttävät elektronista toimitustapaa koskevat oikeutensa. Järjestöille myönnettyihin valtuuksiin ei näin ollen pidä sisältyä yksinoikeuksia, - luoda markkinat, jotka rohkaisevat yleisradiopalvelun harjoittajia käyttämään signaalejaan Internetin kautta tarvittavien lainmukaisten lisenssien perusteella, - pitää sekä yhteisvalvontajärjestöjen että käyttäjien hallintokustannukset mahdollisimman alhaisina, ja - tarjota rinnakkaislähetystoiminnan harjoittajille arvokasta palvelua maailmanlaajuisen tai usean maan kattavan keskitetyn lisenssin muodossa. 21. Rinnakkaislähetyksissä signaali lähetetään kuulijoille rajojen yli. Jos yhteisvalvontajärjestöillä ei olisi vastavuoroista sopimusta, rinnakkaislähetystoiminnan harjoittajien olisi lisenssin hankkimiseksi otettava yhteyttä yhteisvalvontajärjestöön tai oikeudenhaltijaan jokaisessa maassa, jossa palvelua käytetään. Tämä merkitsisi huomattavaa hallinnollista ja taloudellista rasitetta rinnakkaislähetystoiminnan harjoittajille ja voisi johtaa laajalti siihen, että tekijänoikeuksia ei kunnioitettaisi (vaan niitä rikottaisiin). Sen vuoksi vastavuoroinen lisensointi merkitsee osapuolten mukaan huomattavaa parannusta äänitteiden käyttöön Internetin kautta ja edistää teknistä ja taloudellista kehitystä. Järjestelyjen ansiosta käyttäjien ei tarvitse käydä pitkiä neuvotteluja kunkin yhteisvalvontajärjestön kanssa erikseen, koska vastavuoroinen järjestelmä vähentää merkittävästi toimenpidekustannuksia ja edistää ETA-markkinoiden muodostumista rinnakkaislähetysten lisensoinnille. 22. Osapuolten mukaan vastavuoroisen sopimuksen muutos lisää järjestelyjen kilpailua edistävää luonnetta entisestään, koska se kannustaa yhteisvalvontajärjestöjä kilpailemaan keskenään ETA:ssa. Yleisradiopalvelun harjoittajat, joiden signaalit ovat peräisin jostain ETA-valtiosta, voivat nyt anoa rinnakkaislähetyslisenssiä miltä tahansa ETA:ssa toimivalta yhteisvalvontajärjestöltä. 23. Osapuolet korostavat myös, että yhteisön kilpailuoikeuden olennaisena tavoitteena on luoda yhtenäismarkkinat ja pitää niitä yllä. Vastavuoroinen sopimus antaa ETA:ssa toimiville yleisradiopalvelun harjoittajille mahdollisuuden sekä saada keskitetysti tarvittavien oikeuksien lisenssi signaalien lainmukaiseen rinnakkaislähetykseen että hankkia kyseinen lisenssi haluamaltaan ETA:n yhteisvalvontajärjestöltä. Tämän ansiosta ETA:ssa toimivat yhteisvalvontajärjestöt kilpailevat keskenään uusien usean maan kattavien lisenssien myöntämisessä ja edistävät yhteismarkkinoiden tavoitetta. 24. Verrattaessa ETA:ssa toimivia järjestöjä, jotka voivat myöntää kansainvälisiä rinnakkaislähetyslisenssejä mille tahansa yleisradiopalvelun harjoittajalle, jonka signaali on peräisin ETA:sta, niihin ETA:n ulkopuolisiin järjestöihin, jotka voivat myöntää lisenssejä vain niille käyttäjille, joiden signaali on peräisin järjestön omasta maasta, osapuolet toteavat, että näiden järjestöjen välinen erottelu perustuu ETA:n yhdenmukaistamiin tekijänoikeusjärjestelmiin ja erityisesti siihen, että monissa ETA:n ulkopuolisissa maissa ei ole saman tasoista tekijänoikeussuojaa ja/tai niissä ei ole oikeusjärjestelmiä ja -menettelyjä, jotka mahdollistaisivat teollis- ja tekijänoikeuksien tehokkaan soveltamisen. Oikeusvarmuus ja tekijänoikeussuoja ovat olennaisia tekijöitä, joita ilman vastavuoroinen lisensointijärjestelmä ei toimi. Suoja, jonka vastavuoroiset järjestelyt antavat, on välttämätön taisteltaessa piratismia vastaan ja edistää alan investointiohjelman laajentumista, uusien digitaaliformaattien markkinointia ja tehokkaampia jakelutapoja, mikä hyödyttää kuluttajia. Lainmukaisten markkinoiden luominen rinnakkaislähetyksille edistää kilpailua kuluttajien hyväksi, jolloin kuluttajat voivat saada käyttöönsä helpommin musiikin eri lajeja, samalla kun se varmistaa, että oikeudenhaltijat ja taiteilijat saavat tästä käytöstä korvauksen. 25. Rinnakkaislähetykset mahdollistava tekniikka on ollut käytettävissä jo vuoden 1995 lopusta. Sen jälkeen yhä useammat yleisradiopalvelun harjoittajat ovat alkaneet käyttää tätä tekniikkaa ja lähettää ohjelmaa Internetin kautta samanaikaisesti ohjelman analogisen lähetyksen kanssa. Tekniikkaa käyttää nykyisin yli 5000 yleisradiopalvelun harjoittajaa maailmassa. Näistä 1800 toimii Euroopassa. Osapuolet korostavat komission myöntäneen EY:n perustamissopimuksen 81 artiklan soveltamisesta horisontaalista yhteistyötä koskeviin sopimuksiin annetuissa suuntaviivoissa(2), että yritysten on vastattava "globaalistumisen aiheuttamiin kasvaviin kilpailupaineisiin ja muuttuviin markkinoihin, nopeaan tekniseen kehitykseen ja yleisesti ottaen dynaamistuviin markkinoihin"(3). Vastavuoroinen sopimus edustaa äänilevyteollisuuden yritystä tarjota lisensoinnille puitteet, joiden perusteella rinnakkaislähetystekniikkaa voidaan käyttää lain edellyttämällä tavalla. Sopimus täyttää tyhjiön ja tarjoaa lisensointijärjestelyn, jota ei aikaisemmin ollut. 26. Osapuolten mukaan keskitetysti myönnettävä maailmanlaajuinen lisenssi, joka hyödyttää sekä oikeudenhaltijoita että oikeuden käyttäjiä, edistää kilpailua. Vaikka vastavuoroisen sopimuksen vakiintuminen edellyttää jonkin verran järjestöjen välistä yhteistyötä, se ei korvaa nykyisiä toimintoja, sillä sopimuksen tarkoituksena on kehittää aivan uusi lisensointijärjestely. VI PÄÄTELMÄ Edellä olevan perusteella komissio aikoo muodostaa myönteisen kannan ilmoitettuun sopimukseen. Ennen sitä komissio pyytää asianomaisia lähettämään mahdolliset huomautuksensa kuuden viikon kuluessa tämän tiedonannon päiväyksestä sähköpostitse (Miguel.Mendes-Pereira@cec.eu.int), faksilla (32-2) 295 01 28) tai seuraavaan osoitteeseen viitteellä COMP/C2/38.014 - IFPI: Euroopan komissio Kilpailun pääosasto Anti-trust Registry Rue Joseph II/Jozef II-straat 70 Toimisto 0/28 B - 1000 Bruxelles/Brussel Jos huomautusten katsotaan sisältävän liikesalaisuuksia, komissiolle on ilmoitettava lausunnon kohdat, joita ei kyseisen osapuolen mukaan saa julkistaa sen takia, että ne sisältävät liikesalaisuuksia tai muita luottamuksellisia tietoja. Tällainen julkistamisen kieltämistä koskeva pyyntö on perusteltava. Jos komissio ei saa perusteltua pyyntöä, se katsoo, etteivät huomautukset sisällä luottamuksellisia tietoja. (1) EYVL 13, 21.2.1962, s. 204/62. (2) Komission tiedonanto - Suuntaviivat EY:n perustamissopimuksen 81 artiklan soveltamisesta horisontaalista yhteistyötä koskeviin sopimuksiin (EYVL C 3, 6.1.2001, s. 2). (3) Suuntaviivojen 1.1.3 kohta.